Goeie nuus vir Suzuki se JimnyDie Suzuki Jimny was vir die afgelope drie jaar uiters gewild met waglyste regoor die wêreld wat selfs jare lank geword het. Dit is nie noodwendig goed vir ŉ handelsmerk nie aangesien ŉ koper nie só lank sal wag nie en net iets anders gaan aanskaf. Suzuki se fabriek in Japan vervaardig reeds teen maksimumkapasiteit en kon eenvoudig nie een enkele bykomende Jimny lewer nie. Hoe gemaak? Maruti Suzuki in Indië is ŉ hele paar keer groter as die moedermaatskappy. Hulle het vier aanlegte in Indië en vervaardig reeds meer 2,25 miljoen motors per jaar. Indië het die aptyt en kapasiteit vir die Jimny en die Gurgaon-aanleg vervaardig reeds sowat 700 000 eenhede per jaar en sal voortaan ons Jimny’s vervaardig. Ons het onlangs vier dae saam met Suzuki op die grens tussen Suid-Afrika en Namibië, in die Karoo en in die Kalahari deurgebring. Dit was ŉ ware belewenis maar meer daaroor in ŉ ander artikel. Ons het met ŉ vloot van ses Suzuki Jimny’s gery. Ons toerleier het met ŉ Japanse Jimny gery, maar die res was splinternuwe Indiese Jimny’s. Ek ken die Jimny goed, en daar is nie een enkele verskil nie. Die gehalte is presies dieselfde as met die Japanse voertuig. Daar is nóg goeie nuus en dit is dat dit vir ons meer ekonomies is om uit Indië in te voer. Dit maak Suzuki opgewonde, en dus sal ons vroeg volgende jaar ŉ derde model in die reeks sien. Tot nou was daar slegs die GA – die intreemodel met staalwiele en vensters wat met die hand werk – en die GLX-reeksleier met al die foefies. Daar sal nou ŉ GL-model beskikbaar gestel word met meeste van die speelgoed van die GLX, sonder spoedkontrole, outomatiese ligte, die raakskerminligtingstelsel en die laai in die kattebak, wat ŉ lekker besparing bied. Die Jimny is ŉ bokserige klein buksie met ware 4×4-geloofsbriewe. Sy talent verbaas al word hy aangedryf deur ŉ atmosferiese 1.5 viersilinderpetrolenjin. Daar is ŉ 5-spoed handrat én ŉ 4-spoed outo beskikbaar. My persoonlike keuse is die outo, dit maak hom ŉ rateltaaimededinger op die 4×4-verhoog, en in die Jimny is beslis nie ŉ renmotor nie so ŉ mens het nie die handrat nodig nie – wees net rustig, dan is die outo puik. Ons het 1 227,7 km in die outo deurgebring en ons is groot liefhebbers. Dis bitter maklik om die Jimny op te som. Hy het uitstekende herverkoopwaarde, is uiters bekwaam en bitter oulik. Já, hy is nie ŉ hansie-my-kneg nie, maar dis dié klein foefies wat hom so spesiaal maak. Ek dink daar is regtigwaar plek in my motorhuis vir een. Die reeks sal só lyk: Die GA-model word gedek deur Suzuki se 5 jaar/200 000 km-waarborg en ŉ 2 jaar/30 000 km-diensplan. Die GLX geniet ŉ 4 jaar/60 000 km-diensplan. Pryse vir die GL-model sal met sy amptelike bekendstelling vroeg volgende jaar bekendgemaak word.